Verdenshavene tar opp rundt 91 % av den varmeenergien som er forårsaket av global oppvarming. Fra 1971 til 2018 har havet tatt opp en varmeenergi på 396 ZJ (zetta joule). Havet er således den største mottageren av solenergi på jorden. Vann dekker mer enn 70 % av jorden overflate og det kan absorbere store mengder varme uten en stor økning i temperaturen. Denne svært store evnen til å lagre og frigjøre varme over lange perioder gir havet en sentral rolle i stabiliseringen av jordens klimasystem. Hovedkilden til havvarme er dirkete sollys, men i tillegg avgir skyer, vanndamp og drivhusgasser varme som de har absorbert (atmosfærisk tilbakestråling), og noe av denne varmeenergien opptas av havet. Bølger, tidevann og strømmer blander havet konstant, og flytter varmen fra områder med høy temperatur til områder med lavere temperatur, altså fra lavere til høyere breddegrader. I tillegg til at varmen går ned på dypere nivåer i havet.